b'\n_START_ARTICLE_\nAplikativna psihologija\n_START_PARAGRAPH_\nAplikativna psihologija (tudi prakti\xc4\x8dna psihologija) je skupna ozna\xc4\x8ditev za razli\xc4\x8dna podro\xc4\x8dja uporabe psiholo\xc5\xa1kih spoznanj in postopkov v dru\xc5\xbebenem in kulturnem \xc5\xbeivljenju (v nasprotju s teoreti\xc4\x8dno ob\xc4\x8do psihologijo)._NEWLINE_\xc5\xa0tevilo nalog aplikativne psihologije se nenehno ve\xc4\x8da, vedno pa gre za usklajevanje osebnosti in \xc4\x8dlovekovega storilnostnega vedenja z dolo\xc4\x8denimi zahtevami okolja in obratno, za oblikovanje razmer v okolju, ki bi ustrezale psihosomatski in psihosocialni strukturi \xc4\x8dloveka. Zato je v okviru aplikativne psihologije zelo pomembna diagnostika ustreznosti in ustvarjanje psiholo\xc5\xa1ko primernih pogojev. Posebno pomembna podro\xc4\x8dja so psihologija dela in psihologija delovnega okolja, poklicno svetovanje, vzgojno svetovanje, pedago\xc5\xa1ka psihologija, prometna psihologija, forenzi\xc4\x8dna psihologija, voja\xc5\xa1ka psihologija, klini\xc4\x8dna psihologija.'